
Az emberi beavatkozás hatása a Sárrét vizes-mocsaras területeinek alakulására

A dolgozatom célja az emberi beavatkozás és az urbanizáció hatásának kimutatása a környezetre távérzékelési adatok felhasználásával. Vizsgáltam a Sárrét medencéjében a szélsőséges (extrém) időjárás megjelenés hatásait, valamint a topográfia, a felszínborítás, és a települések terjeszkedésének kapcsolatát.
A tematika szerint fontos, különböző időpontú űrfelvételeket értékeltem ki, így határoztam meg a felszínborítást extrém időjárási esetekben és napjainkban. A kiértékelésnél objektum orientált osztályozást alkalmaztam.
Régi térképeket, távérzékelési- és tematikus adatokat illesztettem közös vonatkozási rendszerbe. A topográfiai jellemzők, a térképi adatok és a különböző időpontú felszínborítási megjelenéseket együttesen, térinformatikai módszerek alkalmazásával vizsgáltam. Előállítottam a terület digitális domborzatmodelljét és erre vetítettem a raszteres és vektoros tematikus térképeket, így tudtam elemezni a topográfiai és időjárási jellemzők hatását a vizsgált terület felszínborítására és a településterjeszkedés alakulására.
A felhasznált adatok és az alkalmazott módszerek segítségével sikerült a célként kitűzött vizsgálatokat elvégeznem, az egyes tényezők együttes hatását kimutatnom.



